Luka Dončić
Luka Dončić slovenski je košarkaš. Igra u NBA ligi za Dallas Maverickse na poziciji plejmejkera ili krilnog beka. Također je član reprezentacije Slovenije. Pokazao je talent već u omladinskim kategorijama Union Olimpije prije nego što se pridružio omladinskoj akademiji Real Madrida. Sa 16 godina debitirao je za seniorski tim akademije, postavši najmlađi debitant u historiji kluba. Dvije godine kasnije predvodio je Real do titule u Euroligi, osvojivši nagrade i za najkorisnijeg igrača Final Foura i cijele sezone. Također je osvojio nagradu za najkorisnijeg igrača ACB lige te po dvije uzastopne nagrade za zvijezdu u usponu u Euroligi i najboljeg mladog igrača u ACB ligi. Izabran je u idealni tim Eurolige za deceniju 2010–2020. Godine 2018. prijavio se za NBA draft, na kojem su ga izabrali Atlanta Hawksi kao treći pik, ali su ga istog dana razmijenili u Maverickse. Jednoglasno je izabran u najbolju petorku novajlija 2019. te za novajliju godine. U svojoj drugoj NBA sezoni prvi put je izabran u All-Star ekipu te u najbolju petorku lige. Rekorder je Mavericksa po broju tripl-dablova. Za reprezentaciju je debitirao 2016. sa 17 godina, a već sljedeće godine znatno je pomogao da Slovenija osvoji titulu evropskog prvaka na EuroBasketu u Turskoj te je izabran u najbolju petorku prvenstva. Nastupio je i na Olimpijskim igrama 2020. u Tokiju, odvevši Sloveniju do polufinala, na kraju ipak ostavši bez medalje nakon poraza od Australije u utakmici za bronzu.